作者:趙崇嶓
標題:金明池
內容:桂海雲蒸，瘴山霧暖，片雪何曾到地。羨長日、島仙清暑，自學得、剪冰裁□。把歲寒、五出工夫，別妝點薰風，盡成清致。盡虹雨翻晴，暮霞焦土，一種淒涼如洗。醞藉丰標渾無比。應似惜、瀟湘蕙疏蘭棄。縱未入、眾芳題品，終自倚、一涯風味。待等閒、留取遺芬，伴簷匐芳菲，薔薇清泚。看佩貫胡繩，心灰寶燎，到了未輸蘭蕙。